**Scania PGRT-sarja** (tunnetaan myös nimellä **LPGRS-sarja**) on Scanian vuodesta 2004 lähtien valmistama kuorma-automallisto, joka korvasi Scania 4-sarjan. Kirjaimet PGRT tulevat ensimmäisen mallisukupolven mallisarjoista. Vuonna 2016 esitellyssä toisen sukupolven mallistossa on mallisarjat L, P, G, R ja S.

Ensimmäinen sukupolvi (PGRT, 2004–2018)
---------------------------------------

Ensimmäisen sukupolven mallistosta ensimmäisenä esiteltiin kaukoliikenteeseen tarkoitettu R-sarja keväällä 2004. Noin 65 prosenttia osista oli samoja kuin edeltäneessä 4-sarjassa, mutta hytti ja sisustus olivat uudet ja myös teknisiä parannuksia oli tehty. Malli valittiin Vuoden kuorma-autoksi 2005. Myöhemmin samana vuonna esiteltiin lähinnä jakeluliikenteeseen suunniteltu P-sarja ja nokallinen T-sarja, joka kuitenkin poistui mallistosta jo syksyllä 2005, sillä se ei mennyt kaupaksi odotetulla tavalla. T-sarja jäi viimeiseksi eurooppalaisen kuorma-autonvalmistajan tarjoamaksi nokalliseksi malliksi. Syksyllä 2007 Scania esitteli G-sarjan, joka sijoittuu P- ja R-sarjojen väliin. 

Scania R500
Scania T420
Scania G400Vuonna 2009 mallisto koki kasvojenkohotuksen, jossa näkyvimmät uudistukset tehtiin keulan ilmeeseen. Ohjaamoon malliuudistus toi uudet mittaristot, ja asiakkaalla oli nyt mahdollisuus valita erilaisten vaihtoehtojen väliltä. Uudistettu R-sarja valittiin jälleen Vuoden kuorma-autoksi 2010.

Toinen sukupolvi (LPGRS, 2016–)
-------------------------------

Toisen sukupolven mallistossa on täysin uudelleen suunniteltu hytti ja ohjaamo. Elokuussa 2016 esiteltiin ensimmäisinä kaukokuljetuksiin tarkoitetut R-sarja ja S-sarja, joista jälkimmäisessä on täysin tasainen ohjaamon lattia. Täysin uusi mallisarja on erittäin matala L-sarja, joka esiteltiin vuoden 2017 lopulla. Se on suunniteltu ruuhkaiseen kaupunkiympäristöön, missä kuljettaja joutuu usein nousemaan ulos ohjaamosta.

Scania S730
Moottorivaihtoehtoina ovat kuusisylinteriset 6,7- ja 12,7-litraiset, viisisylinterinen 9,3-litrainen ja 16,4-litrainen V8, joiden saatavuus vaihtelee mallisarjasta riippuen. Voimansiirroksi on valittavissa 8- tai 8+1 (lisäryömintävaihde) -vaihteinen aluevaihteisto tai 12- tai 12+2 (kaksi lisäryömintävaihdetta) -vaihteinen aluejakajavaihteisto. Kahdeksanvaihteinen aluevaihteisto ja molemmat aluejakajavaihteistot ovat saatavana myös automatisoituina *Opticruise*-vaihteistoina.

Scania P280
Scania L320Ensimmäisenä kuorma-autonvalmistajana maailmassa Scania esitteli uuden mallistonsa yhteydessä sivuturvatyynyverhon. Se on suunniteltu antamaan lisäsuojaa erityisesti kuorma-auton kaatumistilanteessa, joka on kuorma-auton matkustajille erityisen vaarallinen onnettomuustyyppi auton ja maan väliin puristuksiin jäämisen riskin vuoksi. Sivuturvaverho on saatavana joko pelkästään kuljettajan puolelle tai molemmille puolille ohjaamoa.

Lähteet
-------

1. 1 2  Winners International Truck of the Year.  Arkistoitu 28.9.2014. Viitattu 5.6.2020. (englanniksi)
2. ↑  PGR-sarjan tuotanto lähestyy loppuaan  2017. Scania Suomi Oy. Viitattu 5.6.2020.
3. ↑    Alankomaat  RanskaPeter St.: CKD *aebrus.ru*.  30.5.2019. Scania NTG. Viitattu 11.11.2021. (englanniksi)
4. ↑  Scania’s New Truck Generation: World’s First Rollover Side Curtain Airbag for Trucks *Businesswire*.  16.8.2016. Viitattu 5.6.2020. (englanniksi)
5. ↑  Turvallisuutta kaikille tienkäyttäjille Scania Suomi Oy. Viitattu 5.6.2020.

Aiheesta muualla
----------------

* Kuvia tai muita tiedostoja aiheesta **Scania PGRT-mallisto (2004)** Wikimedia Commonsissa

* Kuvia tai muita tiedostoja aiheesta **Scania LPGRS-mallisto (2016)** Wikimedia Commonsissa